કન્યા લગ્નની આ કુંડળીવાળા જાતકને ખુશી હોય કે ગમ પીવા જોઈએ. કાં તો તેઓ ખુશ હોય, કાં દુ:ખી હોય એટલે બન્ને કારણો દારૂ પીવા માટે પુરતા છે. પીધા પછી રાજાપાટમાં આવી આખું ગામ માથે લે ખાસ કરીને તેમની માતા વિશે ખૂબ ઘસાતું બોલે. જાતકની કુંડળીમાં લગ્નેશ બુધ કર્મભાવમાં સૂર્યથી અસ્ત અને રાહુથી ત્રસ્ત થયેલ છે. એટલે મગજને બુદ્ધિ સાથે નાતો નથી તેમ કહેવાય. મનનો કારક ચંદ્ર છઠ્ઠે દુસ્થાનમાં શનિ સાથે રહી વિષયોગ કરે છે. માત્રુભાવનો સ્વામી ગુરુ અષ્ઠમ ભાવમાં ખાડે પડ્યો છે જેનાં પર શનિની દૂષિત ચંદ્ર યુક્ત દૃષ્ટિ પડે છે. ચોથે પડેલ કેતુ પણ તડપનો કારક છે. આથી માતાનો પ્રેમ-લાગણીથી જાતક વિહિન છે તેને માતાએ અન્યાય કર્યો છે તેવું સતત લાગ્યા કરે છે. ચંદ્ર શનિથી તો સૂર્ય રાહુથી પીડિત છે. વ્યસન કારક મંગળ-શુક્ર સ્વગૃહી થઈ ભાગ્યભાવમાં બેઠા છે વળી શુક્ર બીજા સ્વાદેન્દ્રીય ભાવનો પણ સ્વામી છે. વધુમાં બીજાભાવ પર રાહુની દૃષ્ટિ પડે છે. લગ્નેશ બુધ રાહુનાં આર્દ્રા નક્ષત્રનો છે. ચંદ્ર મંગળનાં ધનિષ્ઠા નક્ષત્રનો છે જ્યારે સૂર્ય રાહુનાં આર્દ્રા નક્ષત્રમાં છે. આ કારણોસર આ જાતકનાં નબળા મન અને માતા પ્રત્યે તિરસ્કારની ભાવનાથી જ્યારે પણ મનમાં આ પ્રકારનાં તરંગો કે ભૂતકાળની ઘટનાઓ તેમના માનસપટ પર ચિત્રણ થાય છે ત્યારે નશામાં ધૂત થઈ જાય છે. પરિવારનાં સભ્યોએ અવાર-નવાર પોલીસમાં ફરિયાદ કરી પણ જાતકમાં કોઈ સુધારો થયો નથી.